**დანართი 1**

დ ა მ ტ კ ი ც ე ბ უ ლ ი ა

ქ. ბათუმის მუნიციპალიტეტის

მერის 2020 წლის \_\_\_\_\_\_ \_\_\_\_\_\_\_\_\_

N ­\_\_ ბრძანებით

**ქ. ბათუმის მუნიციპალიტეტის 2020 წლის ბიუჯეტით გათვალისწინებული**

**პროგრამის „კულტურულ-საგანმანათლებლო საქმიანობის ხელშეწყობა“,**

**ქვეპროგრამის „ხელოვანთა ხელშეწყობა“, ღონისძიების „წლის ხელოვანი“**

**ფარგლებში კონკურსის ჩატარების წესის შესახებ**

**დ ე ბ უ ლ ე ბ ა**

**მუხლი 1. ზოგადი დებულებანი**

1. ეს დებულება განსაზღვრავს ქ. ბათუმის მუნიციპალიტეტის 2020 წლის ბიუჯეტით გათვა­ლის­წი­ნე­ბული პროგრამის „კულტურულ-საგანმანათლებლო საქმიანობის ხელშეწყობა“, ქვეპ­როგ­რამის „ხელოვანთა ხელშეწყობა", ღონისძიების „წლის ხელოვანი“ (შემგომში - ღონის­ძიება) შესარჩევი კონკურსის ჩატარების წესს, ღონისძიების განხორციელებასთან დაკავშირებულ პროცედურებს, კომპენტენციებს, მხარეთა ვალდებულებებსა და პასუხისმგებლობებს.
2. ღონისძიების ფარგლებში, მიმდინარე წლის წარმატებულ ხელოვანთა შორის, გამარჯვებულ­თა გამოვლენა ხორციელდება კონკურსის წესით, ქ. ბათუმის მუნიციპალიტეტის მერის (შემდგომში - მერი) ბრძანებით შექმნილი სამუშაო ჯგუფის (შემდგომში - კომისია) სარეკომენ­დაციო გადაწყვეტილების გათვალისწინებით/საფუძველზე, მერის ბრძანებით.
3. კონკურსში მონაწილეობის მიღება შეუძლია კულტურის სფეროში მოღვაწე ნებისმიერ ფიზიკურ და იურიდიულ პირს - ქ. ბათუმის მუნიციპალიტეტის ტერიტორიაზე მოქმედი და ადმინისტრაციულ საზღვრებში რეგისტრირებული კულტურულ-საგანმანათლებლო დაწესებუ­ლებას (შემდგომში - ნომინანტი), რომელმაც მიმდინარე წელს მოიპოვა მნიშვნელოვანი წარ­მა­ტება და განაცხადის შეტანის მომენტისთვის რეგისტრირებულია ქ. ბათუმის მუნიციპალი­ტეტის ტერი­ტორიაზე.
4. ნომინაციებში გამარჯვებულ პირებზე გასანაწილებელი ფულადი ჯილდოების ოდენობა შეად­გენს - 17 000 ლარს.
5. დაჯილდოების ცერემონიალის დაგეგმვა-განხორციელებასთან მიმართებაში, ახალი კორო­ნა­­ვი­­რუსის (SARS-CoV-2) გავრცელების აღკვეთის მიზნით, გათვალისწინებულ იქნეს, სახელმ­წიფოს მიერ შემუშავებული რეგულაციების - რეკომენდაციების დაცვა, უზრუნველყოფა.

**მუხლი 2. მიზანი და ამოცანები**

1. ღონისძიების მიზანია კულტურის პოპულარიზაციისა და განვითარების ხელშეწყობა, ხე­ლოვანთა მხარდაჭერა, სტიმულირება, წახალისება.
2. ღონისძიება ითვალისწინებს:
   1. კულტურის დარგში (თეატრი, მუსიკა, ქორეოგრაფია, ლიტერატურა (დრამატურგია, პოეზია, პროზა), კინომატოგრაფია (დოკუმენტური კინო, ანიმაციური ფილმები, მხატვ­რული კინო), ფოტოხელოვნება, მოქანდაკეობა (სკულპტურა), ხუროთმოძღვრება (არქი­ტექ­ტურა), მხატვრობა), წარმატებული ხელოვანების გამოვლენა - დაჯილდოებას, რომ­ლებმაც მიმდინარე წელს მიაღწიეს მნიშვნელოვან - თვალსაჩინო, განსაკუთრებულ და გამორჩეულ პროფესიულ წარმატებებს, ქალაქის, რეგიონის, ქვეყნის თუ მის ფარგლებს გარეთ და პირადი წვლილი შეიტანეს ეროვნული კულტურის განვითარებაში და პოპუ­ლარიზაციაში, წარმოჩენაში, აღიარებაში.
   2. წლის ნებისმიერ დროს ან ყოველი წლის დეკემბრის თვეში - დაჯილდოების ოფიცი­ალუ­რი ცერემონიალის გამართვას.

**მუხლი 3. ნომინაციები და ფულადი ჯილდოები (ერთჯერადი გასაცემლის სახით)**

1. ღონისძიების ნომინაციები:
   1. **„წლის ხელოვანი“** - ხელოვანი, რომელმაც 2020 წელს თავისი შემოქმედებითი თუ პრო­ფე­სიული საქმიანობით, მიაღწია მნიშვნელოვან წარმატებას - საერთაშორისო, ქვეყნის, რეგიონის, ქალაქის (ან სხვა) მასშტაბით. რომელიც გამორჩეულია პროფესიული ოსტატობით, კვალიფიკაციით, კულტურის/ხელოვნების იდეალების ერთგული მსახუ­რებით და დაიმსახურა განსაკუთრებული აღიარება. ორი გამარჯვებული (ქალი და მამაკაცი). გადაეცემა მერიის მიერ დაწესებული სპეციალური პრიზი (შემდეგში - პრიზი) და ფულადი ჯილდო;
   2. **„რჩეული ხელოვანი“** - ხელოვანი, რომელმაც 2020 წელს თავისი პროფესიული საქმი­ანობით, შემოქმედებით, ღვაწლით, მიაღწია მნიშვნელოვან წარმატებას და დაიმსახურა განსაკუთრებული აღიარება. არაუმეტეს, სამი გამარჯვებულისა. გადაეცემათ პრიზი და ფულადი ჯილდო;
   3. **„წლის დებიუტანტი“** - ახალგაზრდა ხელოვანი, წლის აღმოჩენა, რომელმაც 2020 წელს თავისი შემოქმედებითი, თუ პროფესიული საქმიანობით, კარიერის საწყისზე - დებიუტ­ზე, მიაღწია მნიშვნელოვან წარმატებას და დაიმსახურა განსაკუთრებული აღიარება. ორი გამარჯვებული (ქალი და მამაკაცი). გადაეცემათ პრიზი და ფულადი ჯილდო;
   4. **„დიდოსტატი“** - აღმატებული ხელოვანი, ქვეყნის, ხალხის, საქმის ერთგული, განსაკუთ­რებით გამორჩეული, აღიარებული პროფესიონალი. ხელოვანი, რომელმაც 2020 წელს პირადად ან/და მისი უშუალო მონაწილეობით (მეცადინეობით, საქმიანობით), მიაღწია მნიშვნელოვან წარმატებას, რომელიც საზოგადოებრივი ღვაწლით თუ პროფესიული საქმიანობით, თავისი შემოქმედებით, ემსახურება ხელოვნების განვითარებას, ეროვ­ნული კულტურის პოპულარიზაციას - მრავალსაუკუნოვანი, ეროვნული ღირებულე­ბების, უძველესი ტრადიციებისა და ზოგადსაკაცობრიო მნიშვნელობის თვითმყოფა­დობის - ქართული ფასეულობების წარმოჩენას. არაუმეტეს, ხუთი გამარჯვებულისა. გადაეცემათ პრიზი და ფულადი ჯილდო.
   5. **„წლის კოლექტივი“ -** ხელოვანთა ჯგუფი, გუნდი / დასი / ანსამბლი (ან სხვა მსგავსი) -კოლექტივი (იურიდიული პირი ან იურიდიული პირის შემადგენლობაში მყოფი), რომელმაც მოიპოვა მნიშვნელოვანი წარმატება საერთაშორისო, ქვეყნის, რეგიონის, ქალაქის (ან სხვა) მასშტაბით და დაიმსახურა განსაკუთრებული აღიარება. გადაეცემა პრიზი;
   6. **„წლის კულტურის მუშაკი“ -** კულტურის სფეროში, კულტურულ-საგანმანათლებლო დაწესებულებაში დასაქმებული პირი, რომელმაც მ.წ. გაწეული განსაკუთრებული პრო­ფე­სიული საქმიანობით, ღვაწლით, შრომით, გულმოდგინებით, კულტურის იდეალების ერთგული მსახურებით, დაიმსახურა აღიარება. არაუმეტეს, ხუთი გამარჯვებულისა. გადაეცემათ პრიზი და ფულადი ჯილდო;
2. დასაშვებია, კომისიის გადაწყვეტილებისამებრ, ნებისმიერ ზემოხსენებულ ნომინაციაში წარდგენილ პირს, რომელმაც ვერ გაიმარჯვა დასახელებულ ნომინაციებში, მაგრამ იმსახურებს აღიარებას, გაეწიოს რეკომენდაცია - დაწესდეს სპეციალური პრიზი/ტიტული და გადაეცეს სადგამი ან/და ფულადი ჯილდო, რაც აისახება კომისიის სხდომის ოქმში.
3. ნომინაციებში გამარჯვებულ პირებზე გასაცემი ფულადი ჯილდოების ოდენობას, განსაზ­ღვრავს კომისია (რეკომენდაციის სახით, მერზე წარსადგენად).

**მუხლი 4. ავტორიზაცია**

1. ღონისძიებაში მონაწილეობის მიზნით, ნომინანტის წამოყენების უფლება აქვს:
   1. აჭარის ავტონომიური რესპუბლიკის განათლების, კულტურისა და სპორტის სამინის­ტროს დაქვემდებარებაში არსებულ იურიდიულ პირებს (შპს/ა(ა)იპ/სსიპ);
   2. ა(ა)იპ „ქ. ბათუმის კულტურის ცენტრს“;
   3. ა(ა)იპ „აკაკი წერეთლის სახელობის ქალაქ ბათუმის საჯარო ბიბლიოთეკას“;
   4. ქ. ბათუმის მუნიციპალიტეტის ტერიტორიაზე და ადმინისტრაციულ საზღვრებში რეგის­­ტრირებულ კულტურულ-საგანმანათლებლო დაწესებულებებს, თვითშემოქმედე­ბით კოლექტივებს;
   5. მოქალაქეთა არანაკლებ 20 კაციან საინიციატივო ჯგუფს.
2. ერთი ნომინანტი შეიძლება წარდგენილი იყოს სხვადასხვა ნომინაციაზე მაგრამ არაუმეტეს 3-სა. ფორმატი: ერთი განაცხადი - ერთი პიროვნება - ერთი ნომინაცია.
3. რამდენიმე ნომინანტის წარდგენის შემთხვევაში, თითოეულ ნომინანტზე ივსება ახალი განაცხადი. ფორმატი: ერთი განაცხადი - ერთი ნომინანტი - ერთი ნომინაცია.
4. კონკურსში მონაწილეობის მისაღებად, ამ მუხლის პირველი პუნქტით განსაზღვრულმა, უფ­ლე­­ბა­მოსილმა პირმა (შემდგომში - აპლიკანტი), ქ. ბათუმის მუნიციპალიტეტის მერიის ადმინის­ტრაციის საქმისწარმოების განყოფილებაში (მის: ქ. ბათუმი, ლუკა ასათიანის ქ.N25) უნდა წარად­გინოს შემდეგი დოკუმენტაცია:
   1. შევსებული განაცხადი (დანართი 2);
   2. ბიოგრაფიული მონაცემები;
   3. მიღწეული წარმატების - ნომინანტის ღვაწლისა და დამსახურების ამსახველი დოკუმენ­ტური (პრემია / ჯილდო / სიგელი ან/და სხვა) და სხვა სახის თანდართული აუდიო/ვი­დეო მასალა (მათი არსებობის შემთხვევაში);
   4. სასურველია, ნომინანტის წარდგინება - ვიდეო რგოლის ფორმატში (თანდართული CD დისკზე ან გადმოგზავნილი ელფოსტაზე). ხანგრძლივობა - ერთ წუთის ფარგლებში. ძირითადი ბიოგრაფიული მონაცემები ან/და პროფესიული მიღწევები და წარმატებები - სამეცნიერო, კულტურული, სპორტული და ა.შ. ნებისმიერი. ასევე, დასაშვებია - ჰობი, მიზანი ან სხვა, ნომინანტის შეხედულებისამებრ. ამასთან, მერიას აქვს უფლება, საჭი­როების შემთხვევაში ვიდეო რგოლის გამოყენებისა / ატვირთვისა;
   5. ფოტოსურათი (ერთი ცალი);
   6. პირადობის დამადასტურებელი დოკუმენტის - მოწმობის ასლი;
   7. ცნობა რეგისტრაციის (საცხოვრებელი ადგილის) შესახებ ან დასურათებული მტკიცება ე.წ. „სკრინშოტი“, სამოქალაქო რეესტრის ვებ-გვერდიდან (თარიღის წარმოჩენით), მისი რეგისტრაციის - საცხოვრებელი ადგილის/მისამართის მითითებით.
   8. თუ განმცხადებელი არასრულწლოვანია, კანონიერი წარმომადგენლის (დედის ან მამის) პირადობის მოწმობის ასლი და განმცხადებლის დაბადების მოწმობის ასლი;
5. დოკუმენტები უნდა იყოს წარმოდგენილი ქართულ ენაზე (ბეჭდური სახით - Microsoft Word Document / Sylfaen), ხოლო უცხო ენაზე წარმოსადგენი დოკუმენტი სასურველია იყოს ნათარგმნი ქართულ ენაზე და ნოტარიულად დამოწმებული.
6. აპლიკანტის მიერ წარმოდგენილი ინფორმაცია უნდა შეესაბამებოდეს სინამდვილეს.
7. მერია უფლებამოსილია საჭიროების შემთხვევაში მოითხოვოს დამატებითი დოკუმენტაცია;
8. თუ განმცხადებელი არასრულწლოვანია, საქმის წარმოება განხორციელდება კანონიერი წარმო­მადგენლის მონაწილეობით, მოქმედი კანონმდებლობის შესაბამისად.

**მუხლი 5. კონკურსის ეტაპები**

1. პირველი ეტაპი - დოკუმენტაციის შესწავლა.
2. აპლიკანტის მიერ წარდგენილი განაცხადი, ამ დებულებით გათვალისწინებულ, თანდარ­თულ დოკუმენტებთან ერთად, ეგზავნება, ქ. ბათუმის მუნიციპალიტეტის მერიის განათლების, კულტურის, სპორტისა და ახალგაზრდობის სამსახურს (შემდგომში - სამსახური), რომელიც შემდგომი რეაგირების (მოკვლევის პროცედურა, საბუთების შესწავლა, შესაბამისობის დადგენა) მიზნით, გადაეცემა ქ. ბათუმის მუნიციპალიტეტის მერიის განათლების, კულტურის, სპორტისა და ახალგაზრდობის სამსახურის განათლების, კულტურის, სპორტისა და ახალგაზრდობის პროგრამების მართვის განყოფილებას (შემდგომში - განყოფილება).
3. განყოფილება:
   1. უზრუნველყოფს კონკურსანტის მიერ წარმოდგენილი ინფორმაციის დამუშავებას და რეესტრში შეყვანას;
   2. შეისწავლის განაცხადს და არასრული დოკუმენტაციის წარდგენის შემთხვევაში, აპლი­კანტს წერილობით აცნობებს ხარვეზის გამოსწორების თაობაზე. ასევე, განხორციელდება კომუნიკაცია, განაცხადში მითითებული საკომუნიკაციო საშუალების მეშვეობით (სწრა­ფი რეაგირების მიზნით, ელფოსტით ან/და მობილურ ტელეფონზე SMS შეტყო­ბინე­ბის სახით), რათა ოპერატიულად მოახდინოს დოკუმენტაციის მოწესრიგება 5 სამუშაო დღის ვადაში;
   3. განსაზღვრულ ვადაში ხარვეზის გამოუსწორებლობის შემთხვევაში - განაცხადი კომი­სიაზე არ განიხილება;
   4. თუ დოკუმენტაცია შეესაბამება წინამდებარე დებულებით დადგენილ მოთხოვნებს - მასალებს წარუდგენს კომისიის წევრებს;
   5. ამზადებს მოხსენებით ბარათს (კომისიის თავმჯდომარის სახელზე) წარმოდგენილი დო­კუ­მენტაციის, წინამდებარე დებულებასთან შესაბამისობის თაობაზე.
4. მეორე ეტაპი ითვალისწინებს განაცხადების განხილვას კომისიური წესით (დასაშვებია ელექ­ტრონული ფორმატი), მათ შორის კომისიის სხდომაზე, აპლიკანტის მოწვევას (საჭიროების შემთხვევაში).

**მუხლი 6. განაცხადების მიღებისა და გადაწყვეტილების მიღების ვადები**

1. განაცხადების მიღება იწარმოებს აღნიშნული წესის დამტკიცების დღიდან, მიმდინარე წლის 5 დეკემბრამდე.
2. კომისია შემოსულ განაცხადებს განიხილავს მიმდინარე წლის 12 დეკემბრამდე.
3. გადაწყვეტილების მიღება ხდება ქ. ბათუმის მუნიციპალიტეტის მერის ბრძანებით.
4. თითოეულ ნომინაციაში გამარჯვებული პირების დასახელება/გამოცხადება განხორციელდება დაჯილდოების ოფიციალურ ცერემონიალზე, რომელიც გაიმართება მიმდინარე წლის დეკემ­ბრის თვის ბოლოს.

**მუხლი 7. კომისიის უფლებამოსილებები**

1. კომისია:
   1. თავის საქმიანობაში ხელმძღვანელობს წინამდებარე წესით;
   2. ანგარიშვალდებულია მერის წინაშე;
   3. ამტკიცებს იმ განაცხადთა სიას, რომლებიც არ შეესაბამება ამ დებულებით დადგენილ მოთხოვნებს და იღებს გადაწყვეტილებას მათი კონკურსიდან მოხსნის თაობაზე;
   4. განიხილავს განაცხადებს, აკეთებს შეფასებებს, გამოავლენს გამარჯვებულებს თითო­ეული ნომინაციის მიხედვით და გასცემს რეკომენდაციებს;
   5. უფლებამოსილია, ამა თუ იმ ნომინაციაზე წარდგენილი ნომინანტი, აპლიკანტთან შე­თანხ­მებით, წერილობითი თანხმობით (დაზუსტება/კორექტირება), განიხილოს იმ ნომი­ნა­ციაზე, რომელიც გაცილებით უფრო მეტად მიესადაგება მის მონაცემებს;
   6. განსაზღვრავს, გამარჯვებულ პირებზე გასაცემი ფულადი ჯილდოების ოდენობას;
   7. უფლებამოსილია, თუკი სხდომას ესწრება სრული შემადგენლობის ნახევარზე მეტი.

2. კომისიის წევრთა რაოდენობა და სიითი შემადგენლობა განისაზღვრება მერის ბრძა­ნებით.

3. კომისიის მუშაობას ხელმძღვანელობს კომისიის თავმჯდომარე, ხოლო მისი არყოფ­ნი­სას - კომისიის თავმჯდომარის მოადგილე;

4. კომისიის გადაწყვეტილება სარეკომენდაციო ხასიათისაა. საბოლოო გადაწყვეტილებას იღებს მერი.

5. საჭიროებიდან გამომდინარე (საბოლოო გადაწყვეტილების მიღებამდე) კომისიის სხდო­­­მა შეიძლება გადაიდოს ან ჩატარდეს დამატებით.

**6.** კომისიის თავმჯდომარე:

* 1. წარმართავს კომისიის საერთო ხელმძღვანელობას, ანაწილებს ფუნქციებს და დავალე­ბებს კომისიის წევთა შორის. ასევე, უზრუნველყოფს სხვა ორგანიზაციული საკითხების გადაწყვეტას;
  2. კომისიის სხდომის ჩატარებიდან არაუგვიანეს 2 სამუშაო დღისა, მერს წარუდგენს მოხსე­ნებით ბარათს განხილვის შედეგების შესახებ (ბრძანების პროექტთან ერთად).

**7.** კომისიის მდივანი:

* 1. ახორციელებს განაცხადების შესწავლა-დამუშავებას და რეესტრში შეყვანას. ასევე, კომი­სიის სხდომის ორგანიზებას, საოქმო ჩანაწერების უზრუნველყოფას და სხვა ორგანიზა­ციული საკითხების აღსრულებას;
  2. კომისიას მოახსენებს/გააცნობს ინფორმაციას თითოეულ ნომინანტზე, თითოეული ნო­მი­ნა­ციის მიხედვით;
  3. კომისიის წევრთა მიერ, განხორციელებული შეფასების შედეგად დაგროვილი ქუ­ლე­ბის დაჯამებით, ახდენს საბოლოო შედეგების გამოვლენას;
  4. აფორმებს კომისიის გადაწყვეტილებას (საბოლოო შედეგებთან მიმართებაში) ოქმის სახით, კომისიის სხდომის დასრულებიდან 3 სამუშაო დღის ვადაში, რომელსაც ხელს აწერს კომისიის თავმჯდომარე და მდივანი. ასევე, აუცილებელია ოქმში დაფიქსირებუ­ლი სიტყვით გამომსვლელ(ებ)ის ხელმოწერა, მის მიერ წარმოთქმული სიტყვის / ტექს­ტის სისწორის დადასტურებასთან მიმართებაში ან/და მის მიერ გადმოგზავნილი კომენ­ტარ(ებ)ი, რომელიც ოქმს თან ერთვის;
  5. ამზადებს მოხსენებით ბარათს, კონკურსის შედეგების დამტკიცებისა და გამარჯვებულ პირთა/სუბიექტთა დაფინანსების თაობაზე (ბრძანების პროექტთან ერთად), მერზე წარ­სად­­გენად.

**8.** კომისიის წევრი:

* 1. შეისწავლის განაცხადს, გამოთქვამს თავის მოსაზრებებს (ზეპირსიტყვიერად ან/და წერილობით) და ახდენს შეფასებას;
  2. გადაწყვეტილებებს იღებს დამოუკიდებლად.

**9**. კომისიის თითოეული წევრის მიერ განხორციელებული შეფასებები კონფიდენციალუ­რია და განკუთვნილია მხოლოდ სამსახურებრივი მიზნებისათვის.

**მუხლი 8. შეფასების კრიტერიუმები**

საკონკურსო განაცხადის შეფასება ხდება 0 – 10 ქულის ფარგლებში, ბრძანების დანართი 3-ით განსაზღვრული კრიტერიუმების მიხედვით.

**მუხლი 9. გადაწყვეტილების მიღების წესი**

1. საბოლოო შედეგები განისაზღვრება კომისიის თითოეული წევრის მიერ, წარდგენილი ნომინანტების (თითოეული ნომინაციის მიხედვით) შეფასების შედეგად, დაგროვილი ქულების დაჯამებით.
2. რეკომენდაცია გაეწევა იმ პირებს/სუბიექტებს, რომლებიც მიიღებენ ყველაზე მეტ ქულას, თი­თო­ეული ნომინაციის მიხედვით.
3. ქულათა თანაბრად განაწილების შემთხვევაში, გადამწყვეტია სხდომის თავმჯდომარის პო­ზიცია.
4. გადაწყვეტილების მიღება ხდება მერის ბრძანებით.

**მუხლი 10. დაჯილდოების ცერემონიალი**

1. გამარჯვებულ პირთა/სუბიექტთა, დაჯილდოების ცერემონიალი იმართება დეკემბრის თვეში. მიზანი - ქალაქის საზოგადოებასთან ერთად, საზეიმოდ აღნიშნოს - დააჯილდოოს წლის ყველაზე წარმატებული ხელოვანები, კულტურის განვითარების, ქალაქ ბათუმის / რეგიონის / ქვეყნის წარმოჩენის, აღიარებისა და პოპულარიზაციისათვის გაწეული განსაკუთრებული და მნიშვნელოვანი წვლილისათვის.
2. ფულადი ჯილდოების გადაცემის ცერემონიალის ლოკაციას, ფორმატს და სხვა ორგანი­ზა­ციული საკითხების დაგეგმვა - განხორციელებას, მერთან წინასწარი შეთანხმებით, უზრუნველ­ყოფს სამსახური.
3. იმ შემთხვევაში, თუ კონკრეტული დასახელების საქონლის/მომსახურების ღირებულება არის 500 ლარზე მეტი, განყოფილება განსახორციელებელ სახელმწიფო შესყიდვებთან მიმარ­თებაში, ტექნიკური დავალების მომზადებასთან დაკავშირებით, აწარმოებს ბაზრის კვლევას - არანაკლებ ორი ადრესატი (ინვოისი, რომელიც დამოწმებული იქნება ინვოისის გამცემის ხელმოწერით და მითითებული იქნება მისი საკონტაქტო ინფორმაცია).

**მუხლი 11.**  **ანგარიშსწორების წესი**

ქ. ბათუმის მუნიციპალიტეტის მერიის საფინანსო-საბიუჯეტო სამსახური, ქ. ბათუმის მუნიცი­პა­ლიტეტის მერიის განათლების, კულ­ტურის, სპორტისა და ახალგაზრდობის სამსახურის წერი­ლობითი მიმართვის და მერის ბრძანების საფუძველზე, გასცემს ფულად ჯილდოებს (ერთჯე­რადი გასაცემლის სახით).